
יוטגוגיה (למידה מכוונת עצמית- heutagogy- self-determined learning): 
משנים את הפרדיגמה: לקראת למידה מכוונת עצמית
אמנון גלסנר שלמה בק
תופעת מגפת הקורונה הכריחה מדינות לסגור את הסביבה הפיזית של בתי-הספר ושל מוסדות ההשכלה הגבוהה, ולעבור להוראה מרחוק. המצב מדגיש את הצורך לפתח לומדים מכוונים-עצמית שלוקחים אחריות על הלמידה שלהם כדי להעשיר את הידע שלהם, היכולות והאישיות.
יוטגוגיה (למידה מכוונת עצמית) מעצימה התפתחות כזו.
יוטגוגיה  (Hase 2014; Glassner & Back. 2020)  שהתפתחה מפדגוגיה, היא גישה שמציבה את הלומד במרכז, ומאפשרת לו להחליט מה ואיך ללמוד בקורס מסוים (המה צריך להיות קשור לנושא הכללי של הקורס), עם מי ללמוד ובאמצעות אילו משאבים.
הלומדים גם מחליטים, אם ובמה לשתף מתוך הידע שיצרו וכיצד להציג אותו. הם יוצרים את הציפיות שלהם מעצמם לגבי התהליך ותוצריו, ומעריכים את הלמידה שלהם על פי ציפיות אלו.
אפשר לתאר למידה מכוונת עצמית כלמידה על-ידי שיטוט (wandering) בסוגי רשתות שונות בהם הם פוגשים. 
תפקיד המרצה
למרצה יש שני תפקידים.
בתחילת תהליך הלמידה המרצה חושף את הלומדים לנושא הכללי של הקורס לשם הנעת המוטיבציה, העניין והסקרנות שלהם ללמוד בעצמם היבטים שונים מהנושא בהמשך הלמידה.
סביר, שחלק מהלומדים לא הכירו את הנושא ואת הפוטנציאל שלו לעניין אותם.
במהלך הלמידה המכוונת עצמית עצמה, התפקיד של המרצה הוא להיות בן שיח דיאלוגי (facilitator) למען הסטודנט. הוא פוגש את הסטודנטים כדי לעזור להם לחשוב כיצד להתמודד עם האתגרים שהם חווים בלמידה.
בנוסף לפגישות דיאלוגיות של פנים אל פנים, הוא יכול להשתמש בכלים סינכרוניים וא-סינכרוניים שונים (שיחות וידאו, צ'אט, או דואר אלקטרוני).
הגישה היא לא מהסוג של "או הכל או לא כלום". קיימות אפשרויות רבות לשילוב היבטים של יוטגוגיה בקורס.
נמצא, כי כל הסטודנטים יכולים להיות לומדים בעלי מכוונות עצמית (Glassner & Back, 2020). 
בתחילת קורס, קשה לסטודנטים כיוון שבחינוך המסורתי הם לא הורגלו לקחת אחריות על הלמידה שלהם. הם הורגלו לעקוב אחר הוראות מדויקות של המרצה לגבי מה ואיך ללמוד כדי לקבל ציונים גבוהים במבחנים ובעבודות. בתחילת קורס יוטגוגי ראשון, רוב הלומדים מרגישים עמימות ובלבול בהתמודדות עם האתגר להחליט מה ואיך ללמוד. בהדרגה, הם חווים את העוצמה של היוטגוגיה.
ממצאים מהמחקר שלנו (Glassner & Back, 2020) מראים, שעדיף להתנסות ביותר מקורס יוטגוגי אחד כדי להעצים את סיפוק הצרכים הבסיסיים של המסוגלות העצמית והאוטונומיה של הלומדים (Deci & Ryne, 2000).
תמיכה בצרכים האלה מקדמת מוטיבציה פנימית ללמידה ומעלה את ההסתברות לחוויית למידה משמעותית.
ההצלחה של פיתוח לומדים בעלי-מכוונות עצמית תלויה בעיקר במרצה. 
הוא צריך לתת אמון בסטודנטים ולשחרר את השליטה שלו על הלמידה שלהם. עליו להניח להם לחוות את שמחת הגילוי. מצופה ממנו להיות גמיש ולחפש דרכים חלופיות להנחות את הדיאלוג עם הסטודנטים. עליו להשתמש בחשיבה יצירתית כדי לחשוף את נושא הקורס ללומדים בדרך שתעורר את המוטיבציה ואת הסקרנות שלהם ללמוד עליו ואותו.
במסגרת קורסים להכשרת-מורים, סטודנטים יכולים לחוות יוטגוגיה כלומדים כדי ליצור אצלם מוטיבציה להשתמש בגישת הלמידה-הוראה הזו כמורים.

